Templat:Sejarah Rusia

Setem meraikan ulang tahun ke-1140 kenegaraan Rusia pada tahun 2002
**Sejarah Rusia** bermula dengan kisah silam kaum Slav Timur dan Fino-Ugrik. Sebuah negara bernama Garðaríki ("alam bandar-bandar") yang berpusat di Novgorod ditubuhkan oleh seorang penghulu Varyag bernama Rurik pada tahun 862 (permulaan tradisi sejarah Rusia). Kievan Rus', negara Slav Timur bersatu yang pertama, ditubuhkan oleh pewaris Rurik, Oleg dari Novgorod pada tahun 882. Negara ini memeluk agama Kristian daripada Empayar Byzantium pada tahun 988, maka bermulanya persepaduan kebudayaan Bizantium dan Slav yang mencorakkan budaya Rusia selama seabad yang seterusnya. Kievan Rus' akhirnya cerai-berai akibat Serangan Mongol terhadap Rus' pada tahun 1237–1240. Ketika itu, munculnya sebilangan kuasa serantau, khususnya Novgorod dan Pskov, yang merebut warisan budaya dan politik Kievan Rus'.

Selepas abad ke-13, Moscow mulai mendominasi bekas pusat kebudayaan itu. Menjelang abad ke-18, Duci Agung Moscow berkembang menjadi Empayar Rusia yang terbentang luas dari Komanwel Poland-Lithuania ke arah timur hingga Lautan Pasifik. Peluasan wilayah ke arah barat mencelikkan lagi kefahaman Rusia akan betapa terpisahnya dariada seluruh Eropah, sekaligus memecahkan keterpencilan yang dialaminya pada awal peluasan. Rejim demi rejim yang bersilih-ganti pada abad ke-19 menangani tekanan sedemikian dengan pembaharuan yang tidak bersungguh-sungguh serta penindasan. Perhambaan di Rusia dimansuhkan pada tahun 1861, tetapi pemansuhan itu tercapai atas dasar-dasar yang tidak menyebelahi kaum petani dan terus menghangatkan lagi tekanan untuk berrevolusi. Dari masa pemansuhan perhambaan hingga meletusnya Perang Dunia Pertama pada tahun 1914, pembaharuan Stolypin, perlembagaan 1906 dan Duma Negara melakukan perubahan ketara pada ekonomi dan politik Rusia, tetapi tsar (maharaja) masih tidak sanggup melepaskan pemerintahan autokrasi atau berkongsi kuasa.

Revolusi Rusia pada tahun 1917 dicetuskan oleh keruntuhan ekonomi, kelelahan daripada berperang, dan ketidakpuasan hati rakyat terhadap sistem kerajaan autokratik, sehingga pemerintahan beraja diganti oleh kerajaan sementara campuran liberal dan sosialis sederhana, tetapi kegagalan dasar-dasar mereka menyebabkan tampuk pemerintahan jatuh di tangan Bolshevik Komunis pada 25 Oktober. Selama tahun 1922 hinga 1991, Rusia merupakan anggota terbesar Kesatuan Soviet, sebuah negara berasaskan ideologi komunisme yang juga terdiri daripada belasan republik sosialis yang berjiran dengannya di Eropah Timur dan Asia Barat dan Tengah. Bagaimanapun, pendekatan sosialisme yang diamalkan oleh Kesatuan Soviet berbeza-beza dari zaman ke zaman, bermula dengan ekonomi campuran dan kepelbagaian masyarakat dan kebudayaan pada tahun 1920-an yang digantikan oleh ekonomi perancangan pusat dan kezaliman zaman Joseph Stalin hingga "zaman genangan" pada 1980-an. Pada tahun-tahun terawalnya, pentadbiran Kesatuan Soviet berasaskan pemerintahan satu parti Bolshevik atau Komunis mulai tahun 1918. Bagaimanapun, menjelang akhir 1980-an, akibat kelemahan struktur ekonomi dan politik yang makin meruncing, kepimpinan Komunis melakukan pembaharuan besar-besaran yang menyebabkan tumbangnya Kesatuan Soviet.

Semenjak ditubuhkan pada tahun 1991, Persekutuan Rusia diakui sebagai pewaris sah kepada Kesatuan Soviet di mata dunia. Bagaimanapun, Rusia kehilangan taraf kuasa terbesarnya kerana berdepan dengan cabaran getir dalam usahanya untuk membentuk sistem politik dan ekonomi pasca-Soviet yang baru. Dengan menggugurkan ekonomi terancang sosialis dan pemiliknegaraan harta dari zaman Soviet, Rusia cuba membina ekonomi yang berunsur kapitalisme pasaran tetapi tidak kurang mendapat hasil yang memilukan. Sehingga hari ini, Rusia mewarisi banyak kesinambungan budaya politik dan struktur sosialnya daripada zaman silam tsar dan Soviet.

Sejarah awal
------------

Hipotesis Kurgan: Rusia Selatan sebagai tanah urheimat orang Proto-Indo-Eropah.
Tulang manusia moden terawal berusia 35,000 tahun ditemui di Rusia, di Kostenki dekat tebing Sungai Don. Pada zaman prasejarah, kawasan steppe yang luas terbentang di Rusia Selatan merupakan tempat tinggal puak-puak pastoral nomad. Sisa-sisa tamadun steppe ini ditemui di tempat-tempat seperti Ipatovo, Sintashta, Arkaim, dan Pazyryk, yang menyimpan kesan-kesan terawal perang berkuda yang diketahui, salah satu ciri-ciri cara hidup berpindah-randah.

Mengikut baharian klasik, Steppe Pontik-Kaspia dikenali sebagai Scythia. Sejak abad ke-8 SM, para pedagang Yunani Purba membawa tamadun mereka kepada emporium-emporium perdagangan di Tanais dan Phanagoria. Pada abad ke-3 hingga ke-6 M, Kerajaan Bosporus, sebuah tatanegara Keyunanian yang mewarisi jajahan-jajahan Yunani, dikalahkan oleh serangan nomad yang diterajui oleh puak-puak yang suka berperang seperti Hun dan Avar Eurasia. Sebuah bangsa Turkik yang bergelar Khazar memerintah kawasan steppe lembangan hilir Volga yang terletak di antara Laut-Laut Kaspia dan Hitam sehingga abad ke-8.

Nenek moyang kepada orang Rusia moden ialah puak-puak Slavik yang dipercayai berasal daripada kawasan perhutanan Rawang Pinsk. Lama-kelamaan, kaum Slav Timur menduduki Rusia Barat dalam dua gelombang: satu berpindah dari Kiev ke arah kawasan yang kini Suzdal dan Murom, dan satu lagi dari Polotsk ke arah Novgorod dan Rostov. Mulai abad ke-7, kaum Slav Timur membentuk majoriti penduduk Rusia Barat dan lambat-laun mengasimilasikan kaum-kaum Fino-Ugrik secara damai, termasuk Merya, Muromia, dan Meshchera.

Kievan Rus'
-----------

Rencana utama: Kievan Rus'
Kievan Rus' pada abad ke-11
Penubuhan negeri-negeri Slavik Timur yang pertama pada abad ke-9 serentak dengan ketibaan kaum *Varyag*, iaitu para saudagar, pahlawan dan penduduk daru kawasan Laut Baltik. Pokoknya, Varyag ini merupakan Viking yang berasal dari Skandinavia dan mengembara sepanjang jalan air yang menjangkau dari Laut Baltik tmur ke Laut Hitam dan Kaspia. Menurut Babad Utama, seorang Varyag dari kalangan orang Rus' yang bernama Rurik, dipilih sebagai pemerintah Novgorod pada tahun 862. Pewarisnya, Oleg dari Novgorod berpindah ke selatan dan menakluki Kiev yang selama ini berufti kepada Khazar, pada tahun 882; maka lahirnya negara Kievan Rus'. Oleg, Igor (putera Rurik) dan Sviatoslav (putera Igor) kemudiannya menawan semua puak Slav Timur ke bawah pemerintahan Kievan, menghancurkan kekhaganan Khazar dan melancarkan beberapa ekspedisi tentera ke Byzantium.

Pada abad ke-10 hingga ke-11, Kievan Rus' menjadi salah sebuah negara yang terbesar dan paling makmur di Eropah. Pemerintahan Vladimir Agung(980–1015) dan puteranya, Yaroslav I yang Bijaksana (1019–1054) membentuk Zaman Kegemilangan Kiev, yang menyaksikan pemelukan agama Kristian Ortodoks dari Byzantium dan pembentukan kanun undang-undang bertulis Slav Timur yang sulung, iaitu *Russkaya Pravda*.

Pada abad ke-11 dan ke-12, serangan mendadak tanpa henti oleh puak-puak nomad Turkik seperti Kipchak dan Pechenegs, menyebabkan penduduk Slav berhijrah ramai-ramai ke rantau utara berhutan yang lebih selamat, terutamanya kawasan yang bergelar Zalesye.

*Pembaptisan Kievan*, oleh Klavdy Lebedev.
Tibanya zaman feudalisme dan pemencaran kuasa yang ditandai oleh persaingan yang tidak putus-putus sesama ahli-ahli kerabat Wangsa Rurik yang memerintah Kievan Rus' bersama-sama. Maka kekuasaan Kiev pun pudar dan melegakan negeri Vladimir-Suzdal di timur laut, Republik Novgorod di barat laut dan Galicia-Volhynia di barat daya.

Akhirnya, Kievan Rus' bercerai-berai setelah akhirnya disengat oleh serangan Mongol pada tahun 1237–40, yang menyebabkan binasanya Kiev dan kematian kira-kira separuh penduduk Rus'. Kaum penceroboh itu kemudiannya dikenali sebagai Tatar, mengasaskan negara Angkatan Kencana, yang menjarah negeri-negeri Rusia dan memerintah kawasan selatan dan tengah Rusia selama lebih tiga abad lamanya.

Galicia-Volhynia akhirnya diasimilasi oleh Komanwel Poland-Lithuania, manakala Vladimir-Suzdal dan Republik Novgorod, dua kawasan di pinggir Kiev yang dikuasai oleh Mongol, menetapkan asas untuk bangsa Rusia moden. Novgorod bersama dengan Pskov mengekalkan sedikit autonomi ketika zaman penjajahan Mongol dan selalunya terlepas daripada kezaliman yang melanda seluruh negara. Diketuai oleh Putera Alexander Nevsky, warga Novgorod mengusir penyerang Sweden dalam Pertempuran Neva pada tahun 1240, dan juga askar salibi Jerman dalam Pertempuran Tasik Peipuspada tahun 1242, sekaligus mematahkan cubaan mereka untuk menjajah Rus' Utara.

Duci Agung Moscow
-----------------

Rencana utama: Duci Agung Moscow
Sergius dari Radonezh merahmati Dmitry Donskoy di Lavra Triniti St. Sergius, sebelum Pertempuran Kulikovo.
Negara pewaris Kievan Rus' yang paling kuat ialah Duci Agung Moscow ("Moscovy" dalam babad Barat) yang mula-mulanya sebuah wilayah Vladimir-Suzdal. Ketika masih berada dalam taklukan Mongol-Tatar, Moscow dengan liciknya mula meluaskan pengaruhnya di Rusia Barat pada awal abad ke-14.

Kehidupan memang perit ketika itu kerana terpaksa mengharungi serangan Mongol-Tatar, apalagi hasil pertanian merosot sejak bermulanya Zaman Air Batu Kecil. Sama dengan seluruh Eropah, Rusia dilanda wabak sekali setiap lima atau enam tahun mulai tahun 1350 hingga 1490. Namun begitu, disebabkan kepadatan penduduk yang kurang serta tahap kebersihan yang lebih memuaskan (kerana amalan mandi wap lembap banya yang berleluasa), kemerosotan kependudukan akibat wabak tidak seteruk di Eropah Barat, dan jumlah penduduk di Rusia kembali ke tahap sebelum wabad seawal tahun 1500.

Diterajui oleh Putera Dmitry Donskoy dari Moscow dengan bantuan Gereja Ortodoks Timur, tentera bersatu negeri-negeri Rusia melakukan kejayaan penting ke atas penjajah Mongol-Tatar dalam Pertempuran Kulikovo pada tahun 1380. Lambat-laun, Moscow menyerap negeri-negeri di sekitarnya, termasuklah bekas negeri lawan ketatnya seperti Tver dan Novgorod. Beginilah Moscow menjadi kuasa teraju utama dalam proses penyatuan semula dan peluasan Rusia.

Ivan III (*yang Agung*) mengakhiri sisa-sisa kekuasaan Angkatan Kencana, menyatukan seluruh Rus' Tengah dan Utara ke dalam penguasaan Moscow, serta menjadi yang pertama untuk meraih gelaran "Adipati Agung Segala Rusia". Selepas kejatuhan Constantinople pada tahun 1453, Moscow menuntut pewarisan pusaka Empayar Rom Timur. Ivan III mempermaisurikan Sophia Palaiologina, anakanda saudara maharaja Byzantium terakhir, Constantine XI, lalu menerapkan lambang helang berkepala dua dalam jata baginda dan juga negara Rusia.

Kerajaan Tsar Rusia
-------------------

Rencana utama: Ketsaran Rusia
Potret Tsar Ivan IV oleh Ilya Repin
Ketika mengusahakan gagasan Rom Ketiga, Adipati Agung Ivan IV (yang "Hebat" atau "Ganas") secara rasminya dimahkotakan sebagai Tsar ("Caesar") pertama Rusia pada tahun 1547. Tsar mengisytiharkan kanun undang-undang baru (Sudebnik 1550), menubuhkan badan perwakilan feudal pertama di Rusia (Zemsky Sobor) serta memperkenalkan sistem pengurusan kendiri setempat di kawasan luar bandar.

Sepanjang zaman pemerintahannya yang berlarutan, Ivan IV nyaris menggandarkan perwilayahan Rusia yang sudah agak besar dengan mengilhakkan tiga kekhanan Tatar (sisa tinggalan Angkatan Kencana), iaitu Kazan dan Astrakhan sepanjang Sungai Volga, dan Kekhanan Sibirea di Siberia Barat Daya. Maka pada lewat abad ke-16, Rusia berubah menjadi sebuah negara antara benua yang masyarakatnya terdiri daripada pelbagai etnik dan agama.

Bagaimanapun, kerajaan Tsar dilumpuhkan oleh kegagalan Perang Livonia yang berlarutan ke atas campuran Poland, Lithuania, dan Sweden demi laluan mudah ke kawasan perdagangan pantai Baltik. Pada masa yang sama, kaum Tatar dari Kekhanan Krimea, satu-satunya pewaris Angkatan Kencana yang tinggal, terus menyerbu Rusia Selatan. Demi memulihkan kekhanan Volga, warga Krimea dan sekutu mereka dari Uthmaniyyah menyerang Rusia tengah dan juga mampu membakar kota Moscow pada tahun 1571. Bagaimanapun, pada tahun berikutnya, tentera penyerang yang besar itu ditewaskan secukup-cukupnya oleh warga Rusia di Pertempuran Molodi yang menghapuskan ancaman perluasan Uthmaniyah-Krimea ke dalam Rusia buat selamanya. Bagaimanapun, serangan Krimea berterusan hingga akhir abad ke-17, namun pembinaan perkubuan baru merentasi Rusia Selatan, seperti Garisan Abatis Besar, menyempitkan kawasan yang terdedah kepada serangan tanpa putus-putus.

Tugu Minin dan Pozharsky di Moscow
Kematian putera-putera Ivan menandakan berakhirnya Wangsa Rurik yang lama pada tahun 1598, ditambah pula dengan kebuluran 1601–03 yang menyebabkan Rusia dilanda perang saudara, pemerintahan pengaku raja serta campur tangan kuasa asing ketika Zaman Penderitaan pada awal abad ke-17. Sesetengah kawasan Rusia diduduki oleh Komanwel Poland-Lithuania, termasuk Moscow. Pada tahun 1612, bangsa Poland akhirnya dipaksa berundur oleh kor-kor sukarelawan Rusia yang diketuai oleh dua orang perwira negara, iaitu seorang saudagar bernama Kuzma Minin dan Putera Dmitry Pozharsky. Wangsa Romanov mewarisi takhta pada tahun 1613 atas keputusan Zemsky Sobor, maka negara ini memulakan pemulihannya dari kemelut secara beransur-ansur.

Rusia meneruskan peluasan wilayahnya sepanjang abad ke-17, iaitu zaman Kossak. Kossak merupakan kaum pahlawan yang tersusun kepada masyarakat ketenteraan yang seakan-akan lanun dan peneroka Dunia Baru. Pada tahun 1648, golongan petani Ukraine menyertai Kossak Zaporozhia untuk menentang pemerintahan Poland-Lithuania dalam Pemberontakan Khmelnytsky atas sebab penindasan sosial dan keagamaan yang dialami di bawah pemerintahan Poland. Pada tahun 1654, pemimpin Ukraine, Bohdan Khmelnytsky, menawarkan supaya Ukraine dinaungi oleh Tsar Rusia, Aleksey I. Penerimaan tawaran ini oleh Aleksey menimbulkan satu lagi Perang Rusia-Poland (1654–1667). Akhirnya, Ukraine terpecah di sepanjang Sungai Dnieper, meninggalkan bahagian barat (atau Ukraine tebing kanan) di bawah pemerintahan Poland dan bahagian timur (Ukraine tebing kiri dan Kiev) di bawah pemerintahan Rusia. Kemudian, pada tahun 1670–71, puak Kossak Donpimpinan Stenka Razin melancarkan pemberontakan besar-besaran di kawasan Volga, tetapi dipatahkan oleh bala tentera Tsar.

Di timur, penjelajahan dan penjajahan kawasan Siberia yang terbentang luas di Rusia diterajui oleh kaum Kossak yang berburu demi bulu dan gading yang bernilai. Peneroka Rusia bertolak ke arah timur terutamanya sepanjang Laluan Sungai Siberia. Menjelang pertengahan abad ke-17, kini terdapat petempatan Rusia di Siberia Timur di Semenanjung Chukchi di sepanjang Sungai Amur , serta di pantai Pasifik. Pada tahun 1648, Selat Bering di antara Asia dan Amerika Utara diseberangi buat julung kalinya oleh Fedot Popov dan Semyon Dezhnyov.

Empayar Rusia
-------------

Rencana utama: Empayar Rusia
Peter Agung, Maharaja pertama Rusia
Di bawah pemerintahan Peter Agung, Rusia diisytiharkan sebagai sebuah Empayar pada tahun 1721, sambil diakui sebagai sebuah kuasa dunia. Peter yang memerintah dari tahun 1682 hingga 1725, menewaskan Sweden dalam Perang Utara Besar lalu memaksa negara lawan itu menyerahkan Karelia Barat dan Ingria (dua kawasan yang dihilangi oleh Rusia pada Zaman Penderitaan), dan juga Estland dan Livland, sekaligus menjamin laluan Rusia ke laut dan perdagangan laut. Di Laut Baltik, Peter menubuhkan ibu kota baru bernama St. Petersburg yang kemudiannya bergelar*Jendela ke Eropah* buat Rusia. Usaha pembaharuan Peter Agung menyerikan Rusia dengan pengaruh kebudayaan Eropah Barat.

Pemerintahan puteri Peter I, Elizaveta pada tahun 1741–62 menyaksikan Rusia terjebak dalam Perang Tujuh Tahun (1756–63). Dalam pertempuran ini, Rusia mengilhakkan Prusia Timur untuk masa yang singkat dan juga menawan Berlin. Bagaimanapun, selepas Elizaveta mangkat, kesemua taklukan ini dipulangkan kepada Kerajaan Prusia oleh Peter III dari Rusia, seorang penyokong Prusia.

Yekaterina Agung yang memerintah pada 1762–96, menyaksikan Zaman Kesedaran Rusia. Baginda meluaskan penguasaan politik Rusia ke atas Komanwel Poland-Lithuania lalu menyerap kebanyakan wilayahnya ke dalam Rusia ketika Pemecahan Poland, sekaligus mengalihkan sempadan Rusia ke arah barat hingga Eropah Tengah. Di selatan, selepas berjaya memerangi Empayar Uthmaniyyah dalam Perang Rusia-Turki, Yekaterina meluaskan lagi wilayah Rusia hingga Laut Hitam lalu mengalahkan Kekhanan Krimea. Kesan kemenangan ke atas Uthmaniyah, menjelang awal abad ke-19, Rusia turut menambah wilayahnya di Kaukasus Selatan. Ini berterusan dengan perampasan Finland oleh Alexander I (1801–25) daripada kerajaan Sweden yang lumpuh pada tahun 1809, serta Bessarabia daripada Uthmaniyah pada tahun 1812. Pada masa yang sama, Rusia menjajah Alaska dan juga mendirikan petempatan di California, misalnya Fort Ross.

Pada tahun 1803–06, kali pertamanya orang Rusia berlayar mengelilingi bumi, disusuli lagi oleh ramai lagi penjelajah laut Rusia yang handalan. Pada tahun 1820, sebuah ekspedisi Rusia menemui benua Antartika.

Empayar Rusia pada tahun 1866 dan lingkungan pengaruhnya
Dalam perikatan dengan pelbagai negara Eropah, Rusia melawan Perancis yang diketuai oleh Napoleon.Serangan Perancis terhadap Rusia di kemuncak kekuasaan Napoleon pada tahun 1812, menemui kegagalan teruk kerana mudah dipatahkan oleh pertahanan yang amat kukuh serta musim sejuk yang melampau di Rusia, lebih-lebih lagi lebih 95% angkatan Grande Armée se-Eropah gugur. Tentera Rusia yang dipimpin oleh Mikhail Kutuzov dan Barclay de Tolly mengusir Napoleon dari negara lalu berarak merentasi Eropah dalam Perang Campuran Keenam sebelum memasuki Paris. Alexander I mengetuai perwakilan Rusia di Kongres Vienna yang menentukan peta Eropah pasca-Napoleon.

Para pegawai Perang Napoleon membawa balik gagasan liberalisme ke Rusia lalu cuba mengehadkan kuasa Tsar tetapi gagal dalam pemberontakan Disembris pada tahun 1825. Pada akhir pemerintahan yang Nikolai I(1825–55) yang konservatif, zaman kemuncak kekuasaan dan pengaruh Rusia di Eropah diganggu oleh kekalahan dalam Perang Krimea. Dari tahun 1847 hingga 1851, wabak besar taun Asiatik melanda seluruh Rusia dan meragut kira-kira sejuta nyawa.

Pewaris Nikolas, Alexander II (1855–81) melakukan perubahan besar dalam negara, termasuk pembaharuan pembebasan 1861. *Pembaharuan Besar* ini mendorong pengindustrian serta memodenkan tentera Rusia yang berjaya membebaskan Bulgaria daripada pemerintahan Uthmaniyah dalam Perang Rusia-Turki 1877–78.

*Bolshevik* oleh Boris Kustodiev, satu perlambangan visual Revolusi Rusia
Pada lewat abad ke-19, bangkitnya ramai pergerakan sosialis di Rusia. Pada tahun 1881, Alexander II dibunuh oleh gerila revolusi lalu diwarisi oleh puteranya, Alexander III (1881–94) yang pemerintahannya kurang liberal tetapi lebih damai. Maharaja Rusia terakhir, Nikolai II (1894–1917) tidak berupaya mencegah peristiwa-peristiwa Revolusi Rusia 1905 yang dicetuskan oleh kegagalan dalam Perang Rusia-Jepun dan insiden demonstrasi yang dikenali sebagai Ahad Berdarah. Walaupun pemberontakan dapat dipatahkan, namun kerajaan terpasksa menyerahkan usaha pembaharuan besarnya, termasuk memberikan kebebasan bersuara dan berhimpun, membenarkan parti-parti politik, serta membentuk badan perundangan berwakil pilihan iaitu Duma Negara Empayar Rusia. Penghijrahan ke Siberia makin menjadi-jadi pada awal abad ke-20, terutamanya ketika pembaharuan agraria Stolypin yang menarik lebih empat juta penghuni ke Siberia pada tahun 1906 hingga 1914.

Pada tahun 1914, Rusia menyertai Perang Dunia Pertama sebagai balasan kepada pengisytiharan perang Austria ke atas sekutu Rusia, Serbia lalu berjuang di pelbagai medan pertempuran walaupun terpencil daripada sekutu-sekutunya dalam Pakatan Bertiga. Pada tahun 1916, Serangan Brusilov oleh Tentera Rusia nyaris menghancurkan seluruh tentera Austria-Hungary. Bagaimanapun, ketidakpuasan hati rakyat terhadap kerajaan yang sudah menular diburukkan lagi oleh perbelanjaan peperangan yang makin tinggi, pengorbanan yang makin ramai, serta desas-desus rasuah dan penderhakaan. Segala ini membentuk suasana Revolusi Rusia 1917.

Revolusi Februari memaksa Nikolai II supaya turun takhta; kemudian, baginda sekerabat dipenjarakan lalu dihukum mati ketika Perang Saudara Rusia. Pemerintahan raja diganti oleh sebuah parti campuran goyah yang mengakui dirinya sebagai Kerajaan Sementara. Manakala itu, wujudnya sebuah pemerintahan sosialis alternatif yang wujud di sampingnya, iaitu Soviet Petrograd yang berkuasa melalui majlis-majlis buruh dan petani lantikan demokrasi yang bergelar *Soviet*. Pemerintahan kuasa-kuasa baru ini hanya memburukkan krisis di negara daripada meleraikannya. Akhirnya, Revolusi Oktober pimpinan ketua Bolshevik, Vladimir Lenin, menggulingkan Kerajaan Sementara lalu membentuk negara sosialis yang sulung di dunia.

Zaman Soviet
------------

Rencana utama: Kesatuan Soviet
Perlambangan zaman awal Soviet: projek Menara Tatlin dan patung gergasi *Buruh dan Petani*.
Selepas Revolusi Oktober, terletusnya satu perang saudara antara gerakan Putih yang anti-komunis dan rejim baru dengan Tentera Merah. Rusia melepaskan wilayah Ukraine, Poland, Baltik, dan Finland dengan menandatangani Perjanjian Brest-Litovsk yang mengakhiri ketegangan dengan Kuasa-Kuasa Pusat pada Perang Dunia Pertama. Kuasa Berikat melancarkan military intervention untuk menyokong tentera anti-Komunis tetapi gagal, manakala kedua-dua pihak Bolshevik dan gerakan Putih menjalankan kempen mengusir dan menghukum mati satu sama lain yang masing-masing dikenali sebagai Keganasan Merah dan Keganasan Putih. Pada akhir perang saudara, ekonomi dan prasarana Rusia mengalami kerosakan teruk. Jutaan orang terpaksa meninggalkan Rusia, malahan kebuluran Povolzhye meragut seramai 5 juta nyawa.

Republik Sosialis Persekutuan Soviet Rusia (yang dipanggil *Republik Soviet Persekutuan Sosialis Rusia*ketika itu) bersama tiga lagi republik Soviet membentuk Kesatuan Republik Sosialis Soviet (KRSS) pada 30 Disember 1922. Daripada 15 republik Kesatuan Soviet, RSPS Rusia adalah yang terbesar dari segi keluasan serta diduduki lebih separuh jumlah penduduk KRSS, maka mendominasi kesatuan itu dari mula hingga hujung sejarahnya selama 69 tahun.

Selepas Lenin meninggal dunia pada tahun 1924, Joseph Stalin, seorang Setiausaha Am Parti Komunis yang terpilih, berjaya mematahkan semua kumpulan pembangkang dalam parti serta mengumpul sebanyak mana kuasa dalam tangannya. Leon Trotsky, penyokong utama revolusi dunia, dibuang negara dari Kesatuan Soviet pada tahun 1929, dan gagasan Stalin tentang sosialisme dalam satu negara menjadi keutamaan. Pergelutan dalaman yang berterusan dalam parti Bolshevik berpuncak dalam Pembersihan Besar (1937–38), zaman penindasan besar-besaran yang menyebabkan ratus ribuan rakyat dihukum mati, termasuk ketua tentera yang disabitkan atas cubaan merampas kuasa.

Pemerintahan Soviet melancarkan sistem ekonomi terancang, pengindustrian sebuah negara kedesaan, serta pengkolektifan sektor pertaniannya. Pada zaman perubahan ekonomi dan sosial yang deras ini, jutaan rakyat dihantar ke kem buruh hukuman, termasuk ramai tahanan politik, dan jutaan lagi diusir ke kawasan terpencil dalam Kesatuan Soviet. Kecelaruan pertanian negara dalam peralihan serta dasar-dasar negara yang kejam dan bencana kemarau membawa kepada kebuluran 1932–1933. Walaupun terpaksa membayar harga yang mahal sekali, Kesatuan Soviet berubah daripada sebuah ekonomi agraria menjadi kuasa perindustrian besar dalam masa yang singkat.

Dasar Beralah Great Britain dan Perancis terhadap pengilhakan Ruhr, Austria dan Czechoslovakia oleh Adolf Hitler membesarkan kekuatan Jerman Nazi sambil memberikan ancaman perang kepada Kesatuan Soviet. Pada masa yang sama, Jerman bersekutu dengan Empayar Jepun, sebuah lagi lawan KRSS di Timur Jauh dan musuh terbuka dalam Perang Sempadan Soviet–Jepun pada tahun 1938–39.

Pada Ogos 1939, setelah gagal sekali lagi dalam cubaan menjalin sekutuan anti-Nazi dengan Britain dan Perancis, pemerintahan Soviet bersetuju untuk mencapai Pakatan Molotov-Ribbentrop dengan Jerman, menjanjikan tiada penceroboh sesama dua negara serta membahagikan lingkungan pengaruh masing-masing di Eropah Timur. Apabila Hitler menakluki Poland, Perancis dan negara-negara lain yang bertindak dalam satu barisan pada permulaan Perang Dunia Kedua, KRSS mampu membina tenteranya dan menawan semula beberapa bekas wilayah Empayar Rusia ketika menyerang Poland dan Perang Musim Sejuk.

Pada 22 Jun 1941, Jerman Nazi memungkiri perjanjian tidak menceroboh lalu menyerang Kesatuan Soviet dengan angkatan penyerang yang terbesar dan paling hebat dalam sejarah manusia, sekaligus membuka medan pertempuran terbesar dalam Perang Dunia Kedua. Walaupun tentera Jerman mengecapi kejayaan besar pada awalnya, namun kemaraan mereka terhalang dalam Pertempuran Moscow. Selepas itu, tentera Jerman mengalami kekalahan demi kekalahan teruk, bermula dengan Pertempuran Stalingrad pada musim sejuk tahun 1942–43, diikuti oleh Pertempuran Kursk pada musim panas 1943, dan satu lagi kebuntuan dalam Pengepungan Leningrad, apabila kota tersebut dikepung sepenuhnya atas darat oleh tentera Jerman dan Finland pada tahun 1941–44, menyebabkan warganya kebuluran dan lebih sejuta orang mati tetapi tidak menyerah kalah. Di bawah pentadbiran Stalin serta kepimpinan para komander seperti Georgy Zhukov dan Konstantin Rokossovsky, tentera Soviet berarak melalui Eropah Timur pada tahun 1944–45 lalu menawan Berlin pada Mei 1945. Pada Ogos 1945, tentera Soviet mengusir pemerintah Jepun dari Manchukuo di China dan North Korea untuk melengkapi kemenangan Pihak Berikat ke atas Kuasa Paksi.

Manusia pertama yang menjelajahi angkasa, Yuri Gagarin
Zaman Perang Dunia Kedua pada tahun 1941–1945 dikenali di Rusia sebagai *Perang Patriotik Besar*. Dalam pertempuran ini yang menyaksikan antara operasi-operasi tempur yang paling dahsyat dalam sejarah manusia, jumlah kematian tentera dan orang awam Soviet masing-masing mencecah 10.6 juta dan 15.9 juta, iaitu kira-kira satu pertiga semua korban Perang Dunia Kedua. Ekonomi dan prasarana Soviet mengalami kemusnahan besar-besaran tetapi Kesatuan Soviet bangkit sebagai kuasa terbesar yang diakui ramai.

Tentera Merah menduduki Eropah Timur selepas peperangan, termasuk Jerman Timur. Pemerintahan-pemerintahan sosialis tanggungan diasaskan di negara-negara satelit blok Timur. Selaku negara bersenjata nuklear kedua di dunia, KRSS menjalin Pakatan Warsaw dan menyertai perjuangan demi penguasaan dunia yang bergelar Perang Dingin, yang mana Amerika Syarikat dan NATO menjadi lawannya. Kesatuan Soviet mengeksport fahaman Komunis kepada Republik Rakyat China dan Korea Utara yang baru ditubuhkan, disusuli oleh Cuba dan banyak lagi negara lain. Banyak sekali sumber Soviet diperuntukkan dalam bantuan kepada negara-negara sosialis yang lain

Selepas kematian Stalin dan zaman pemerintahan kolektif yang singkat, pemimpin baru Nikita Khrushchev mengutuk amalan pemujaan tokoh Stalin serta melancarkan dasar "penyahstalinan". Sistem buruh hukuman pula diperbaharui dan ramai banduan yang dilepaskan dan dipulihkan. Pada masa yang sama, ketegangan dengan Amerika Syarikat memuncak lagi apabila kedua-dua negara itu berbalah tentang penghantaran misil Jupiter AS di Turki dan misil Soviet di Cuba.

Stesen angkasa Soviet/Rusia, Mir
Pada tahun 1957, Kesatuan Soviet melancarkan satelit buatan manusia yang pertama di dunia, *Sputnik 1*, maka bermulanya Zaman Angkasa Lepas. Angkasawan Rusia, Yuri Gagarin menjadi manusia pertama yang mengorbit Bumi dengan menaiki kapal angkasa *Vostok 1* pada 12 April 1961.
Selepas Khrushchev disingkirkan pada tahun 1964, datangnya satu lagi zaman pemerintahan kolektif sehingga Leonid Brezhnev menjadi pemimpin. Zaman 1970-an dan awam 1980-an dikenali sebagai Zaman Genangan apabila pertumbuhan ekonomi menjadi lembap dan dasar-dasar sosial terbantut. Pembaharuan Kosygin yang bertujuan memencarkan sedikit ekonomi Soviet dan menganjakkan penekanan daripada industri berat dan senjata kepada industri ringan dan barangan pengguna, disekat oleh kepimpinan Komunis yang konservatif.

Pada tahun 1979, tentera Soviet memasuki Afghanistan atas permintaan kerajaan komunis negara itu. Zaman pendudukan ini menyusutkan sumber ekonomi dan berlarutan tanpa mencapai hasil politik yang bermakna. Akhirnya, tentera Soviet berundur dari Afghanistan pada tahun 1989 kerana berdepan dengan kecaman antarabangsa, peperangan gerila anti-Soviet yang berulang-ulang (dan dibantu oleh AS), serta kekurangan sokongan warga Soviet.

Mulai tahun 1985, pemimpin Soviet terakhir, Mikhail Gorbachev memperkenalkan dasar-dasar *glasnost* (keterbukaan) dan *perestroika* (penstrukturan semula) dalam cubaan memodenkan negara serta menjadikannya lebih demokratik. Bagaimanapun, ini mencetuskan kebangkitan gerakan nasionalis dan pemisah yang kuat-kuat belaka. Sebelum tahun 1991, ekonomi Soviet adalah yang kedua terbesar di dunia, tetapi pada tahun-tahun terakhirnya, Kesatuan Soviet dibelenggui oleh kekurangan barangan di kedai runcit, kurangan belanjawan yang meruncing, dan letusan pertumbuhan bekalan wang yang menyebabkan inflasi.

Pada Ogos 1991, tentera cuba merampas kuasa daripada Gorbachev dengan tujuan memelihara Kesatuan Soviet, tetapi gagal dan menyebabkan pemerintahan sosialis menemui penghujungnya. KRSS dibubarkan dan berpecah menjadi 15 negara pasca-Soviet pada Disember 1991.

Persekutuan Rusia
-----------------

Pusat Perniagaan Antarabangsa Moscow
Boris Yeltsin dilantik sebagai Presiden Rusia pada Jun 1991, dalam pilihan raya presiden langsung yang pertama dalam sejarah Rusia. Sewaktu dan selepas perpecahan Soviet, dijalankannya pembaharuan besar-besaran seperti penswastaan dan pembebasan pasaran dan perdagangan, termasuk perubahan-perubahan hebat yang berasaskan "terapi kejutan" yang disyorkan oleh Amerika Syarikat dan Tabung Kewangan Antarabangsa. Malangnya, semua ini mengakibatkan krisis ekonomi besar yang menyaksikan KDNK dan keluaran industri susut 50% dalam tahun 1990-95.

Langkah penswastaan ini banyak mengalihkan kawalan perusahaan daripada agensi kerajaan kepada pihak-pihak yang menjalin hubungan dalam sistem kerajaan. Ramai ahli perniagaan yang baru kaya melarikan tunai dan aset yang bernilai berbilion-bilion ruble keluar dari negara. Kemelesetan negara dan ekonomi menyebabkan runtuhnya perkhidmatan sosial; kadar kelahiran merosot mendadak manakala kadar kematian melambung naik. Jutaan rakyat jatuh ke dalam kancah kemiskinan, dari takat kemiskinan 1.5% pada akhir zaman Soviet, kepada takat 39–49% pada pertengahan tahun 1993. Tahun 1990-an menyaksikan amalan rasuah dan kekacau-bilauan yang melampau, kebangkitan kongsi gelap dan jenayah yang ganas.

Tahun 1990-an juga dibelenggui oleh pertempuran bersenjata di Kaukasus Utara dalam bentuk perkelahian etnik tempatan dan pemberontakan pemisah Islamis. Semenjak puak pemisah Chechnya mengiystiharkan kemerdekaan pada awal 1990-an, mereka berjuang dalam perang gerila sekejap-sekejap ke atas tentera Rusia. Serangan pengganas terhadap orang awam turut dijalankan oleh para pemisah, khususnya krisis tebusan teater Moscows dan pengepungan sekolah Beslan, yang menyebabkan ratusan orang maut dan menarik perhatian sedunia.

Rusia mengambil alih tanggungjawab menjelaskan hutang luaran KRSS, walaupun jumlah penduduknya hanya separuh daripada KRSS sewaktu dibubarkan. Kurangan belanjawan yang melangit menyebabkan krisis kewangan pada tahun 1998 dan menyebabkan KDNK merosot lagi.

Pada 31 Disember 1999, Presiden Yeltsin menyerahkan jawatannya kepada Perdana Menteri yang baru dilantik,Vladimir Putin. Putin kemudiannya memenangi pilihan raya presiden 2000. Beliau menumpaskan pemberontakan Chechnya, namun keganasan sekali-sekala berlaku di seluruh Kaukasus Utara. Harga minyak yang melambung tinggi dan mata wang yang lemah pada mulanya disusuli oleh peningkatan permintaan, penggunaan dan pelaburan dalam negara, telah membantu ekonomi Rusia tumbuh selama sembilan tahun berturut-turut, maka menambah baik taraf hidup serta menyerlahkan pengaruh Rusia di mata dunia. Biarpun kebanyakan pembaharuan yang dilakukan oleh pemerintahan Putin dikecam kerana tidak demokratik oleh negara-negara Barat, namun kepimpinan Putin disanjungi ramai di Rusia kerana berjaya mengembalikan ketenteraman, kestabilan dan kemajuan negara.

Pada 2 Mac 2008, Dmitry Medvedev dipilih untuk menjadi Presiden Rusia, manakala Putin menjadi Perdana Menteri.

Rujukan
-------

1. ↑  Duczko, Wladyslaw (2004). *Viking Rus: Studies on the Presence of Scandinavians in Eastern Europe*. Koninklijke Brill NV, Leiden, The Netherlands. ISBN 90-04-13874-9
2. ↑  Encyclopædia Britannica: Kievan Rus
3. ↑  "Kievan Rus' and Mongol Periods". *Sam Houston State University*. Dicapai pada 2007-07-20.
4. 1 2 3  Kievan Rus' and Mongol Periods, excerpted from Glenn E. Curtis (ed.), *Russia: A Country Study*, Department of the Army, 1998. ISBN 0-16-061212-8.
5. ↑  See Jacob Walkin, *The Rise of Democracy in Pre-Revolutionary Russia: Political and Social Institutions under the Last Three Czars*, Praeger, 1962.
6. ↑  CIAO – Atlas – Russia
7. ↑  Revolutions and Civil War, excerpted from Glenn E. Curtis (ed.), *Russia: A Country Study*, Department of the Army, 1998. ISBN 0-16-061212-8.
8. 1 2  See Donald A. Filzer, *Soviet Workers and the Collapse of Perestroika: The Soviet Labour Process and Gorbachev's Reforms, 1985–1991*, Cambridge University Press, 1994. ISBN 0-521-45292-9.
9. ↑  Misalnya, lihat Country Profile for the Russian Federation, oleh British Foreign and Commonwealth Office. Diambil pada 21 Julai 2007.
10. 1 2  Belinskij A, Härke, H (1999). "The 'Princess' of Ipatovo". *Archeology*. **52** (2). Diarkibkan daripada yang asal pada 2008-06-10. Dicapai pada 26 Dec. 2007. Check date values in: `|accessdate=` (bantuan)CS1 maint: multiple names: authors list (link)
11. ↑  Drews, Robert (2004). *Early Riders: The beginnings of mounted warfare in Asia and Europe*. New York: Routledge. m/s. 50. ISBN 0415326249.
12. ↑  Koryakova, L. "Sintashta-Arkaim Culture". The Center for the Study of the Eurasian Nomads (CSEN). Dicapai pada 20 Jul. 2007. Check date values in: `|accessdate=` (bantuan)
13. ↑  "1998 NOVA documentary: "Ice Mummies: Siberian Ice Maiden"". *Transcript*. Dicapai pada 26 Dec. 2007. Check date values in: `|accessdate=` (bantuan)
14. ↑  Jacobson, E. (1995). *The Art of the Scythians: The Interpenetration of Cultures at the Edge of the Hellenic World*. Brill. m/s. 38. ISBN 9004098569.
15. ↑  Tsetskhladze, G.R. (1998). *The Greek Colonisation of the Black Sea Area: Historical Interpretation of Archaeology*. F. Steiner. m/s. 48. ISBN 3515073027.
16. ↑  Turchin, P. (2003). *Historical Dynamics: Why States Rise and Fall*. Princeton University Press. m/s. 185–186. ISBN 0691116695.
17. ↑  Christian, D. (1998). *A History of Russia, Central Asia and Mongolia*. Blackwell Publishing. m/s. 286–288. ISBN 0631208143.
18. ↑  For a discussion of the origins of Slavs, see Barford, P.M. (2001). *The Early Slavs*. Cornell University Press. m/s. 15–16. ISBN 0801439779.CS1 maint: multiple names: authors list (link)
19. ↑  Christian, D. (1998). *A History of Russia, Central Asia and Mongolia*. Blackwell Publishing. m/s. 6–7.
20. ↑  Obolensky, D. (1994). *Byzantium and the Slavs*. St Vladimir's Seminary Press. m/s. 42. ISBN 088141008X.
21. ↑  Thompson, J.W.; Johnson, E.N. (1937). *An Introduction to Medieval Europe, 300–1500*. W. W. Norton & Co. m/s. 268. ISBN 0415346991.CS1 maint: multiple names: authors list (link)
22. ↑  "Ukraine: Security Assistance". U.S. Department of State. Dicapai pada 27 Dis. 2007. Check date values in: `|accessdate=` (bantuan)
23. ↑  Klyuchevsky, V. (1987). *The course of the Russian history*. **1**. Myslʹ. ISBN 5244000721.
24. ↑  Hamm, M.F. (1995). *Kiev: A Portrait, 1800–1917*. Princeton University Press. ISBN 0691025851.
25. ↑  "The Destruction of Kiev". Tspace.library.utoronto.ca. Dicapai pada 2011-01-19.
26. ↑  "History of Russia from Early Slavs history and Kievan Rus to Romanovs dynasty". Parallelsixty.com. Diarkibkan daripada yang asal pada 2018-02-01. Dicapai pada 27 Apr. 2010. Check date values in: `|accessdate=` (bantuan)
27. ↑  Рыбаков, Б. А. (1948). *Ремесло Древней Руси*. m/s. 525–533, 780–781.
28. ↑  The history of banya and sauna (Rusia)
29. ↑  "*Black Death*". Joseph Patrick Byrne (2004). p.62. ISBN 0313324921
30. ↑  May, T. "Khanate of the Golden Horde". Diarkibkan daripada yang asal pada 2008-06-07. Dicapai pada 27 Dec. 2007. Check date values in: `|accessdate=` (bantuan)
31. ↑  Frank D. McConnell.Storytelling and Mythmaking: Images from Film and Literature. Oxford University Press, 1979. ISBN 0195025725; Quote from page 78: "But Ivan IV, Ivan the Terrible, or as the Russian has it, *Ivan Groznyi*, "Ivan the Magnificent" or "Ivan the Awesome," is precisely a man who has become a legend"
32. ↑  Solovyov, S. (2001). *History of Russia from the Earliest Times*. **6**. AST. m/s. 562–604. ISBN 5170021429.
33. ↑  Skrynnikov, R. (1981). *Ivan the Terrible*. Academic Intl Pr. m/s. 219. ISBN 0875690394.
34. ↑  Solovyov, S. (2001). *History of Russia from the Earliest Times*. **6**. AST. m/s. 751–908. ISBN 5170021429.
35. ↑  The Crimean Tatars and their Russian-Captive SlavesPDF (355 KB). Eizo Matsuki, Mediterranean Studies Group at Hitotsubashi University.
36. ↑  Solovyov, S. (2001). *History of Russia from the Earliest Times*. **6**. AST. m/s. 751–809. ISBN 5170021429.
37. ↑  Borisenkov E, Pasetski V. *The thousand-year annals of the extreme meteorological phenomena*. m/s. 190. ISBN 5244002120.
38. ↑  Solovyov, S. (2001). *History of Russia from the Earliest Times*. **7**. AST. m/s. 461–568. ISBN 5170021429.
39. ↑  Solovyov, S. (2001). *History of Russia from the Earliest Times*. 9, ch.1. AST. ISBN 5170021429. Dicapai pada 27 Dec. 2007. Check date values in: `|accessdate=` (bantuan)
40. ↑  Solovyov, S. (2001). *History of Russia from the Earliest Times*. 15, ch.1. AST.
41. ↑  "Ruling the Empire". Library of Congress. Dicapai pada 27 Dec. 2007. Check date values in: `|accessdate=` (bantuan)
42. ↑  Geoffrey A. Hosking (2001). "*Russia and the Russians: a history*". Harvard University Press. p.9. ISBN 0674004736
43. ↑  N. M. Dronin, E. G. Bellinger (2005). "*Climate dependence and food problems in Russia, 1900-1990: the interaction of climate and agricultural policy and their effect on food problems*". Central European University Press. p.38. ISBN 9637326103
44. ↑  Transactions of the American Philosophical Society. James E. Hassell (1991). p.3. ISBN 087169817X
45. ↑  Famine in Russia: the hidden horrors of 1921, International Committee of the Red Cross
46. ↑  Abbott Gleason (2009).*A Companion to Russian History*. Wiley-Blackwell. p.373. ISBN 1-4051-3560-3
47. 1 2  Getty, Rittersporn, Zemskov. Victims of the Soviet Penal System in the Pre-War Years: A First Approach on the Basis of Archival Evidence. The American Historical Review, Vol. 98, No. 4 (Oct. 1993), pp. 1017-1049.
48. ↑  R.W. Davies,S.G. Wheatcroft (2004). *The Years of Hunger: Soviet Agriculture, 1931–33*. pp. 401
49. ↑  "World War II". Encyclopædia Britannica. Dicapai pada 9 Mar. 2008. Check date values in: `|accessdate=` (bantuan)
50. ↑  "The Allies' first decisive successes: Stalingrad and the German retreat, summer 1942–February 1943". Encyclopedia Britannica. Dicapai pada 12 Mar. 2008. Check date values in: `|accessdate=` (bantuan)
51. ↑  Legacy of the Siege of Leningrad, 1941–1995. Cambridge University Press.
52. ↑  Erlikman, V. (2004). *Poteri narodonaseleniia v XX veke : spravochnik*. Moskva: Russkai︠a︡ panorama. ISBN 5931651071. Note: Estimates for Soviet World War II casualties vary between sources.
53. ↑  "Reconstruction and Cold War". Library of Congress. Dicapai pada 27 Dec. 2007. Check date values in: `|accessdate=` (bantuan)
54. ↑  Foreign trade from *A Country Study: Soviet Union (Former)*. Library of Congress Country Studies project.
55. ↑  "Great Escapes from the Gulag". *TIME*. 5 Jun. 1978. Diarkibkan daripada yang asal pada 2009-06-26. Dicapai pada 1 Aug. 2008. Check date values in: `|accessdate=` dan `|date=` (bantuan)
56. ↑  "1990 CIA World Factbook". Central Intelligence Agency. Dicapai pada 9 Mac 2008.
57. ↑  "Russia Unforeseen Results of Reform". The Library of Congress Country Studies; CIA World Factbook. Dicapai pada 10 Mac 2008.
58. 1 2 3  "Russian Federation" (PDF). Organisation for Economic Co-operation and Development (OECD). Dicapai pada 24 Feb. 2008. Check date values in: `|accessdate=` (bantuan)
59. ↑  Sciolino, E. (21 Dis. 1993). "U.S. is abandoning 'shock therapy' for the Russians". *The New York Times*. Dicapai pada 20 Jan. 2008. Check date values in: `|accessdate=` dan `|date=` (bantuan)
60. ↑  "Russia: Economic Conditions in Mid-1996". Library of Congress. Dicapai pada 2011-03-04.
61. ↑  "Russia: Clawing Its Way Back to Life (int'l edition)". *BusinessWeek*. Dicapai pada 27 Dis 2007.
62. ↑  Branko Milanovic (1998). *Income, Inequality, and Poverty During the Transformation from Planned to Market Economy*. The World Bank. m/s. 186–189.
63. ↑  Jason Bush (19 Oktober 2006). "What's Behind Russia's Crime Wave?". *BusinessWeek Journal*.
64. ↑  "Russia pays off USSR's entire debt, sets to become crediting country". Pravda.ru. Dicapai pada 27 Dis. 2007. Check date values in: `|accessdate=` (bantuan)
65. ↑  Aslund A. "Russia's Capitalist Revolution" (PDF). Dicapai pada 28 Mac 2008.
66. ↑
67. ↑  Treisman, D. "Is Russia's Experiment with Democracy Over?". UCLA International Institute. Dicapai pada 31 Dis. 2007. Check date values in: `|accessdate=` (bantuan)
68. ↑  Stone, N (4 Dis. 2007). "No wonder they like Putin". *The Times*. London. Dicapai pada 31 Dec. 2007. Check date values in: `|accessdate=` dan `|date=` (bantuan)

| * l
* b
* s
Rencana Rusia  |
| --- |
| Sejarah | 

|  |  |
| --- | --- |
| Garis masa | 
* Orang Proto-Indo-Eropah
* Orang Scythia
* Orang Sarmatia
* Orang Slav awal
* Orang Slav timur
* Kekhaganan Rus'
* Rus' Kiev
* Republik Novgorod
* Vladimir-Suzdal
* Angkatan Kencana
* Duci Agung Moscow
* Ketsaran Rusia
* Empayar Rusia
* Republik Rusia
* Negara Rusia
* RSPS Rusia
* Kesatuan Soviet
* Persekutuan Rusia

 |
| Mengikut topik | 
* Ekonomi
* Tentera
* Kewartawanan
* Pos

 |

 |  |
| Geografi | 

|  |
| --- |
| 
* Subbahagian
* Sempadan
* Gempa bumi
* Geologi
* Rusia Eropah
* Pergunungan Kaukasus
* Kaukasus Utara
* Laut Kaspia
* Pergunungan Ural
* Siberia
* Timur Jauh Rusia
* Asia Utara
* Kawasan Rusia Raya
* Titik lampau
* Bandar dan pekan
* Pulau
* Tasik
* Gunung
* Sungai
* Gunung berapi
* Glasier
* Fjord
* Iklim

 |

 |
| Politik | 

|  |
| --- |
| 
* Pengerahan
* Perlembagaan
* Pilihan raya
* Bajet persekutuan
* Hubungan luar
* Kebebasan berhimpun
* Kebebasan akhbar
	+ Media
* Kerajaan
* Kehakiman
* Undang-undang
* Perkhidmatan awam
* Penguatkuasaan undang-undang (Penjara)
* Liberalisme
* Undang-undang tentera
* Tentera
* Penentangan
* Parti politik
* Presiden Rusia
* Darurat

 |

 |
| Ekonomi | 

|  |
| --- |
| 
* Pertanian
* Industri kapal terbang
* Industri kereta
* Pembankan
* Bank Negara
* Rasuah
* Industri pertahanan
* Kawasan ekonomi
* Tenaga
* Industri perikanan
* Perhutanan
* Perjudian
* Perlombongan
* Industri Petroleum
* Rubel Rusia
* Oligarki Rusia
* Sains dan teknologi
* Industri angkasa
* Pembinaan kapal
* Kesatuan sekerja
* Percukaian
* Pelancongan
* Pengangkutan
* Telekomunikasi
* Pengurusan sisa
* Bekalan dan kebersihan air

 |

 |
| Masyarakat | 

|  |
| --- |
| 
* Demografik
* Rakyat
* Pengguguran
* Alkoholisme
* Jenayah
* Pendidikan
* Penjagaan kesihatan
* Kumpulan etnik
* Bahasa-bahasa
* Hak manusia
	+ LGBT
* Imigrasi
* Pelacuran
* Rasisme
* Agama
* Bunuh diri
* Wanita

 |
| Budaya | 
* Seni bina
* Kesenian
* Kesusasteraan
* Balet
* Pawagam
* Makanan
* Ikon kebudayaan
* Grafiti
* Penciptaan
* Media
* Musik
* Opera
* Cuti umum
* Bahasa
* Seni bela diri
* Cerita rakyat
* Televisyen
* Internet
* Lagu kebangsaan
* Jata negara
* Bendera Kebangsaan
* Sukan

 |

 |
| 
* Kategori
* Portal

 |

| * l
* b
* s
Sejarah Eropah |
| --- |
| 
* Albania
* Andorra
* Armenia
* Austria
* Azerbaijan
* Belanda
* Belarus
* Belgium
* Bosnia dan Herzegovina
* Bulgaria
* Croatia
* Cyprus
* Denmark
* Estonia
* Finland
* Georgia
* Hungary
* Iceland
* Ireland
* Itali
* Jerman
* Kazakhstan
* Latvia
* Liechtenstein
* Lithuania
* Luxembourg
* Macedonia
* Malta
* Moldova
* Monaco
* Montenegro
* Norway
* Perancis
* Poland
* Portugal
* Republik Czech
* Romania
* Rusia
* San Marino
* Sepanyol
* Serbia
* Slovakia
* Slovenia
* Sweden
* Switzerland
* Turki
* Ukraine
* United Kingdom
* Kota Vatikan
* Yunani

 |


| * l
* b
* s
Sejarah Asia  |
| --- |
| Negara berdaulat | 
* Afghanistan
* Arab Saudi
* Armenia
* Azerbaijan
* Bahrain
* Bangladesh
* Bhutan
* Brunei
* China
* Cyprus
* Emiriah Arab Bersatu
* Filipina
* Georgia
* India
* Indonesia
* Iran
* Iraq
* Israel
* Jepun
* Jordan
* Kazakhstan
* Kemboja
* Korea Utara
* Korea Selatan
* Kuwait
* Kyrgyzstan
* Laos
* Lubnan
* Malaysia
* Maldives
* Mesir
* Mongolia
* Myanmar
* Nepal
* Oman
* Pakistan
* Qatar
* Rusia
* Singapura
* Sri Lanka
* Syria
* Tajikistan
* Thailand
* Timor Leste
* Turki
* Turkmenistan
* Uzbekistan
* Vietnam
* Yaman

 |
| Senarai negara-negaradengan pengiktirafanterhad | 
* Abkhazia
* Nagorno-Karabakh
* Republik Turki Cyprus Utara
* Ossetia Selatan
* Palestin
* Taiwan

 |
| Wilayah tanggungan danwilayah lain-lain | 
* Wilayah Lautan Hindi British
* Pulau Krismas
* Kepulaun Cocos (Keeling)
* Hong Kong
* Macau

 |